ASP-SMART5แจกกำไร10%ใน3เดือน
กองทุนเปิดแอสเซทพลัสสมาร์ท 5 ปิดกองทุนพร้อมผลตอบแทนให้กับลูกค้า 10% ตามเป้าใน 3 เดือน พร้อมส่งกองใหม่ ASP-SMART7 ขาย 28 ก.ย.&#8211; 7 ต.ค.นี้
22 ก.ย. 2553

กองทุนเปิดแอสเซทพลัสสมาร์ท 5 ปิดกองทุนพร้อมผลตอบแทนให้กับลูกค้า 10% ตามเป้าใน 3 เดือน พร้อมส่งกองใหม่ ASP-SMART7 ขาย 28 ก.ย.– 7 ต.ค.นี้ 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ดัชนีตลาดหลักทรัพย์ช่วงนี้ยังมีโอกาสปรับตัวขึ้นจนถึงสิ้นปี จากเงินทุนต่างชาติที่น่าจะไหลเข้าอย่างต่อเนื่อง  โดยคาดว่า ตลาดมีโอกาสปรับฐานบ้างเล็กน้อยจากปัญหาความไม่ชัดเจนในเรื่องของ 3จี และปัญหาในมาบตาพุด 
อย่างไรก็ตาม จากสภาพพื้นฐานเศรษฐกิจของไทยที่ยังคงเข้มแข็ง ปัญหาความขัดแย้งทางการเมืองที่เบาบางลง และการที่สัดส่วนการลงทุนของนักลงทุนต่างชาติ ยังมีมูลค่าการลงทุนสะสมอยู่ในระดับที่ต่ำกว่าค่าเฉลี่ยในอดีต จึงมั่นใจว่าจะมีกระแสเงินลงทุนต่างชาติเข้ามาในตลาดหุ้นไทยอีกจำนวนหนึ่ง และมองว่าดัชนียังคงมีโอกาสปรับขึ้นต่อโดยคาดว่า ภายในปีนี้ดัชนีมีโอกาสแตะ 1,000 จุด อย่างแน่นอน
“ทั้งนี้ การปรับตัวของดัชนีตลาดหลักทรัพย์ช่วงนี้ได้ส่งผลให้ กองทุนแอสเซทพลัสสมาร์ท 5 (ASP-SMART5)  ได้รับผลตอบแทนตามเป้าหมายที่ 10% ของเงินลงทุนเริ่มแรก โดยมีมูลค่าหน่วยลงทุน (NAV) ผ่านจุด 11.00 บาท และสามารถปิดกองทุน ในระยะเวลาเพียง 3 เดือน นับจากจัดตั้งกองทุนเมื่อเดือน มิ.ย. ที่ผ่านมา โดยกองทุนสามารถปิดกองทุนได้ก่อนครบอายุโครงการ 1 ปี และสามารถจ่ายคืนผลตอบแทนให้กับผู้ลงทุนได้ 10% ภายใน 3 เดือนนี้ ถือเป็นความสำเร็จในการบริหารกองทุนกลุ่ม SMART อีกกองทุนหนึ่ง หลังจากที่ก่อนหน้านี้กองทุน ASP-SMART4 สามารถปิดกองทุนได้ภายใน 4 เดือน เมื่อเดือน ส.ค. ที่ผ่านมา โดยกองทุนกลุ่ม SMART บริหารกองทุนโดยใช้กลยุทธ์การคัดเลือกหลักทรัพย์ตามปัจจัยพื้นฐานและการใช้อนุพันธ์ประกอบการบริหารกองทุนเพื่อลดความเสี่ยงในช่วงตลาดผันผวน"นางลดาวรรณ กล่าว   
ทั้งนี้ กองทุนกลุ่ม SMART ทั้ง 6 กองทุน ใช้กลยุทธ์การบริหารเชิงรุก โดยเน้นการทำ active asset allocation จับจังหวะตลาดในการเข้าลงทุนและคัดเลือกหลักทรัพย์ตามปัจจัยพื้นฐาน (Stock selection) ผู้จัดการกองทุนจะหาลักษณะการลงทุนที่เหมาะสมกับจังหวะตลาดของแต่ละกองทุน โดยผู้ลงทุนในกองทุน ASP-SMART5 ที่ปิดกองทุนยังคงเชื่อมั่นในทิศทางตลาด ส่งผลให้ลูกค้าเดิม และลูกค้ารายใหม่ๆ ที่พลาดโอกาสการเข้าลงทุนในกองทุนกลุ่ม SMART ยังคงสนใจที่จะลงทุนในกองทุนกลุ่มนี้อยู่
 สำหรับแนวโน้มการปรับตัวของดัชนีตลาดหลักทรัพย์ที่ปรับตัวขึ้นตั้งแต่ต้นปีในอัตราที่สูงกว่าตลาดอื่นในภูมิภาค คาดว่าตลาดอาจมีการปรับฐานจากการขายทำกำไรในช่วงสั้นๆ บ้าง ในขณะที่มุมมองระยะยาวของตลาดหุ้นยังอยู่ในเชิงบวก บริษัทฯ จึงเปิดเสนอขาย กองทุนเปิดแอสเซทพลัสสมาร์ท 7 (ASP-SMART 7) โดยจะเสนอขายครั้งเดียวตั้งแต่วันที่ 28 ก.ย.- 7 ต.ค.นี้ ทั้งนี้ ภายหลังจากการระดมเงินลงทุน ผู้จัดการกองทุนจะรอจังหวะทยอยเข้าลงทุนเมื่อระดับราคาของหุ้นเป้าหมายปรับตัวลงถึงระดับที่น่าสนใจ
“กองทุน ASP-SMART 7 เป็นกองทุนผสมที่มีอายุโครงการ 1 ปี สามารถปรับสัดส่วนการลงทุนระหว่างตราสารทุนและตราสารหนี้ในประเทศ ได้  0–100% ทำให้กองทุนมีความยืดหยุ่นในด้านการลดสัดส่วนการลงทุนในหุ้น เพื่อหาจังหวะเข้าลงทุนในช่วงที่ตลาดเหมาะสม และมีเป้าหมายการสร้างผลตอบแทนสุทธิที่ระดับ 10% และปิดกองทุนเมื่อมูลค่าหน่วยลงทุนผ่านระดับ 11.00 บาท  หรือเมื่อครบอายุกองทุน 1 ปี  แล้วแต่เหตุการณ์ใดจะเกิดก่อน โดยกองทุนจะเน้นลงทุนในหุ้นบริษัทจดทะเบียนขนาดใหญ่ ที่คาดว่าจะได้รับประโยชน์จากการฟื้นตัวทางเศรษฐกิจและเม็ดเงินลงทุนที่ไหลเข้าสู่ตลาดหุ้นเอเชีย ได้แก่ หุ้นในกลุ่มพลังงาน และธนาคารพาณิชย์ และหุ้นที่คาดว่าจะได้รับประโยชน์จากการฟื้นตัวของเศรษฐกิจในประเทศ ทั้งนี้ ทีมผู้จัดการกองทุนจะมีการใช้ SET50 FUTURES ที่สะท้อนการปรับตัวของหุ้นขนาดใหญ่ 50 ตัวในตลาดหลักทรัพย์ เพื่อเป็นเครื่องมือในการบริหารความเสี่ยง และเป็นการเพิ่มประสิทธิภาพในการบริหารจัดการกองทุนในช่วงที่ตลาดมีแนวโน้มผันผวนสูงได้”นางลดาวรรณ กล่าว